Marrëdhëniet e Perëndimit me Rusinë
Hetimet mbi vrasjen e një ish-spiuni rus mund të rëndojnë më tej marrëdhëniet e acaruara të Rusisë me Perëndimin
Marrëdhëniet ndërmjet Rusisë dhe Perëndimit janë duke u përkeqësuar për shkak të një hetimi në Londër rreth vrasjes së një ish-spiuni rus. Juristët e përfshirë në këtë hetim akuzojnë Presidentin rus Vladimir Putin se drejton një shtet mafioz. Ndërkohë, avionë të forcave ajror britanike interceptuan avionë bombardues rusë pranë hapësirës ajrore britanike, dhe autoritetet thirrën urgjent në një takim ambasadorin e Moskës. Dy avionë luftarakë rusë Tupolev TU-95, u interceptuan pranë hapësirës ajrore britanike. Këto fluturime janë shpeshtuar që kur filloi konflikti në Ukrainë, thotë Elizabeth Quintana e Institutit të Bashkuar Mbretëror. Në situata normale, avionët rusë kalojnë mbi anën veriore të Britanisë. Këtë radhë, trajektorja e fluturimit ishte e ndryshme, thotë zonja Quintana. Zonja Quintana mendon se Moska i ka drejtuar bombarduesit e saj drejt Britanisë si reagim ndaj një hetimi publik në Londër për vrasjen e ish-spiunit rus Alexander Litvinenko. Ai u arratis drejt Britanisë në vitin 2000, pasi ishte bërë një kritik i spikatur i Kremlinit. Litvinenko vdiq në vitin 2006 pasi kishte në trup lëndën radioaktive polonium. Në shtratin e vdekjes, ai akuzoi Presidentin rus Vladimir Putin se pati urdhëruar ekzekutimin e tij. Hetuesit britanikë akuzojnë dy agjentë rusë se helmuan pijen e Litvinenkos në një restorant në Londër. Autoritetet ruse dhe të akuzuarit e mohojnë përfshirjen e tyre. Avokati i familjes Litvinenko, Ben Emmerson, filloi të paraqesë provat gjatë hetimit. Ai vazhdoi me akuza ndaj Presidentit rus Vladimir Putin. Qeveria britanike refuzoi fillimisht të hapte hetime, pjesërisht për shkak të dëmit që mund t’u shkaktonte marrëdhënieve me Rusinë, por ndërroi vendim vitin e kaluar. E veja e Alexander Litvinenkos thotë se veprimet e fundit të Rusisë mbështesin pikëpamjen e saj. Proçesi i paraqitjes së provave do të vazhdojë për rreth 8 javë, dhe vëzhguesit parashikojnë se do të shfaqen që akuza të tjera të rënda ndaj qeverisë ruse.